Walter Zapp
Walter Zapp (lätipäraselt Valters Caps; 4. september (vkj 22. august) 1905 Riia – 17. juuli 2003 Binningen, Šveits) oli baltisaksa päritolu leiutaja ja konstruktor, fotograafia teerajajaid, miniatuurse fotoaparaadi Minox leiutaja ja konstrueerija. Walter Zappi, kes ei lõpetanud ühtegi kooli, peavad asjatundjad üheks fotograafia suurtest teerajajatest kõrvuti Ernst Leitzi, Carl Zeissi, Oskar Barnacki ja Karl Kellneriga.